**REPUBLIKA HRVATSKA**

**MINISTARSTVO ZDRAVSTVA**

**NACRT**

**PRIJEDLOG ZAKONA O IZMJENI ZAKONA O OBVEZNOM ZDRAVSTVENOM OSIGURANJU**

**Zagreb, kolovoz 2019.**

**PRIJEDLOG ZAKONA O IZMJENI ZAKONA**

**O OBVEZNOM ZDRAVSTVENOM OSIGURANJU**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovoga zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske).

1. **OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

Hrvatski sabor je 21. lipnja 2013. godine donio novi Zakon o obveznom zdravstvenom osiguranju (Narodne novine, broj 80/13), kojim je cjelovito uređeno pitanje obveznoga zdravstvenog osiguranja u Republici Hrvatskoj, opseg prava na zdravstvenu zaštitu i druga prava i obveze osoba obvezno osiguranih prema Zakonu, uvjeti i način njihova ostvarivanja i financiranja, kao i prava i obveze nositelja obveznoga zdravstvenog osiguranja, uključujući i prava i obveze ugovornih subjekata nositelja provedbe zdravstvene zaštite iz obveznoga zdravstvenog osiguranja.

Ujedno su u Zakon, a vezano uz postupak pristupanja Republike Hrvatske Europskoj uniji te obvezu usklađenja hrvatskog zakonodavstva s propisima Europske unije, implementirane odredbe Direktive 2011/24/EU Europskog parlamenta i Vijeća od 9. ožujka 2011. godine o primjeni prava pacijenata u prekograničnom zdravstvenom osiguranju (SL L 88, 4.4.2011.).

Zakon je stupio na snagu 1. srpnja 2013. godine, odnosno danom pristupanja Republike Hrvatske Europskoj uniji.

Zakon je izmijenjen u mjesecu studenome 2013. godine te su njegove izmjene objavljene u Narodnim novinama, broj 137 od 15. studenoga 2013. godine, a stupio je na snagu 16. studenoga 2014. godine. Navedenim izmjenama Zakona reguliran je status osiguranika u obveznom zdravstvenom osiguranju osnovom redovitog studiranja, na način da se redovitim studentima osigura obvezno zdravstveno osiguranje u trajanju od 8 godina po osnovi redovitog studiranja, a ne kao do tada najduže do navršene 26. godine života.

Ovim zakonskim prijedlogom Zakon o obveznom zdravstvenom osiguranju usklađuje se sa Zakonom o sustavu državne uprave (Narodne novine, broj 66/2019) koji je stupio na snagu 18. srpnja 2019. godine.

Naime, u članku 15. Zakona o obveznom zdravstvenom osiguranju, koji regulira ostvarivanje prava na obvezno zdravstveno osiguranje osoba s prebivalištem odnosno odobrenim stalnim boravkom u Republici Hrvatskoj koje su nesposobne za samostalan život i rad i koje nemaju sredstava za uzdržavanje, utvrđena je stvarna nadležnost ureda državne uprave u županiji za donošenje rješenja o predmetnom pravu.

S obzirom na činjenicu ukidanja ureda državne uprave u županijama te, sukladno Zakonu o sustavu državne uprave, povjeravanju županijama dijela poslova državne uprave koje su do sada obavljali uredi državne uprave, potrebno je na odgovarajući način izmijeniti i odredbu članka 15. stavka 1. Zakona o obveznom zdravstvenom osiguranju.

Stoga se ovim zakonskim prijedlogom predlaže izmjena odredbe članka 15. stavka 1. Zakona o obveznom zdravstvenom osiguranju na način da se umjesto stvarne nadležnosti ureda državne uprave u županijama za donošenje rješenja o pravu na obvezno zdravstveno osiguranje utvrdi stvarna nadležnost upravnog tijela jedinice područne (regionalne) samouprave, odnosno županije.

1. **OCJENA I IZVORI SREDSTAVA POTREBNIH ZA PROVOĐENJE ZAKONA**

Za provođenje ovoga Zakona nije potrebno osigurati dodatna financijska sredstva u Državnom proračunu Republike Hrvatske, sukladno Zakonu o izvršavanju Državnog proračuna Republike Hrvatske.

**PRIJEDLOG ZAKONA O IZMJENI**

**ZAKONA O OBVEZNOM ZDRAVSTVENOM OSIGURANJU**

**Članak 1.**

U Zakonu o obveznom zdravstvenom osiguranju („Narodne novine“, br. 80/13 i 137/13) članku 15. stavku 1. riječi: „ured državne uprave nadležan“ zamjenjuju se riječima: „upravno tijelo jedinice područne (regionalne) samouprave nadležno“.

**Članak 2.**

Ovaj Zakon objavit će se u „Narodnim novinama“, a stupa na snagu 1. siječnja 2020. godine.

**OBRAZLOŽENJE**

**Uz članak 1.**

Odredbom ovoga članka usklađuje se Zakon o obveznom zdravstvenom osiguranju sa Zakonom o sustavu državne uprave („Narodne novine“, broj 66/19) na način da se stvarna nadležnost ureda državne uprave u županijama, za donošenje rješenja o pravu na obvezno zdravstveno osiguranje osoba s prebivalištem odnosno odobrenim stalnim boravkom u Republici Hrvatskoj koje su nesposobne za samostalan život i rad i koje nemaju sredstava za uzdržavanje, utvrđuje za županije.

**Uz članak 2.**

Odredbom ovoga članka utvrđuje se stupanje na snagu ovoga Zakona.

**ODREDBE VAŽEĆEG ZAKONA KOJE SE MIJENJAJU**

**Članak 15.**

(1) Osobe s prebivalištem, odnosno odobrenim stalnim boravkom u Republici Hrvatskoj koje su nesposobne za samostalan život i rad i nemaju sredstava za uzdržavanje imaju pravo na obvezno zdravstveno osiguranje kao osigurane osobe osnovom rješenja koje donosi ured državne uprave nadležan za poslove socijalne skrbi, ako pravo na obvezno zdravstveno osiguranje ne mogu ostvariti po drugoj osnovi.

(2) Mjerila za utvrđivanje nesposobnosti za samostalan život i rad i nedostatka sredstava za uzdržavanje iz stavka 1. ovoga članka propisat će pravilnikom ministar nadležan za poslove socijalne skrbi.

(3) Pravo na obvezno zdravstveno osiguranje prema osnovi osiguranja utvrđenoj odredbom stavka 1. ovoga članka traje za sve vrijeme dok se ne promijene okolnosti na osnovi kojih je osobi to pravo priznato.